钦定古今图书集成/明伦汇编/官常典/第752卷 > 王孙兰
## 钦定古今图书集成/明伦汇编/官常典/第752卷 > 王孙兰

按《明外史忠义传》：“孙兰字畹仲，无锡人。崇祯四年进
士，授刑部主事，进员外郎，迁成都知府。蜀府宗人虐
民，民相聚将焚内江王第，孙兰亟抚谕之，民解散父
忧。服阕，起官绍兴，大修荒政，迁广东副使，分巡南雄、
韶州二府及广州之连州、清远，驻韶州。甫莅任，连州
猺贼为乱，驰湟川进剿，三战皆捷，猺遂降。十六年，张”
献忠大乱湖南，湖南之郴州、宜章，与韶接壤，孙兰乞
援于督府，不应。最后以七百人至，一宿复调去。及贼
陷长沙、衡州，大肆屠戮。韶所辖乐昌、乳源、仁化、逋窜
一空、连州守将，先据城叛，韶城士民闻之，空城逃。而
贼所设伪官传檄将至，孙兰仰天叹曰：“失封疆当死，
贼陷城又当死。吾盍先死乎？”遂自缢，时十月二十有
二日也。孙兰既死，贼竟不至。朝廷悯其忠，命予赠恤。